text: نئی دہلی،28 اگست۔ اطلاعات و نشریات کے مرکزی وزیر جناب پرکاش جاوڈیکر نے آج نئی دہلی میں ایک تقریب کے دوران 2018 اور 2019 کے لئے قومی ایوارڈس برائے کمیونٹی ریڈیو پیش کئے۔ اس تقریب کااہتمام ڈاکٹر بی آر امبیڈکر بھون میں کیا گیا تھا۔ یہ پروگرام ساتویں کمیونٹی ریڈیو سمیلن کا ایک حصہ ہے۔ انہوں نے اس موقع پر ایک کتابچہ‘‘ جن کنیکٹ: واضح ارادے، فیصلہ کن کارروائی’’ جاری کیا۔ اس میں دوسری مدت کے پہلے 75 دنوں میں موجودہ حکومت کی طرف سے کئے گئے اہم فیصلوں کو اجاگرکیا گیا ہے۔ یہ کتابچہ اطلاعات و نشریات کی وزارت کے بیورو آف آؤٹ ریچ اور کمیونیکشن کی طرف سے پیش کیا گیا ہے۔